Den tidligere formand for SF er klar til comeback i politik. Søvndal stiller op til næste valg til regionsrådet

Der er lagt op til et vildt comeback i dansk politik. Den tidligere SF-formand Villy Søvndal, 64, har meddelt sin politiske genkomst og er klar til at stille op til næste regionsrådsvalg.

Det oplyser den tidligere udenrigsminister i et interview med netavisen Altinget.

- Jeg har kræfterne til det nu. Jeg har det godt, og jeg er helt rask igen. Og jeg savner politik efter tre års pause. Jeg føler mig fuldstændig klar til kampen, siger Villy Søvndal, der i 2013 som udenrigsminister for SF under Thorning-regeringen blev ramt af en blodprop i hjertet.

Den tidligere SF-kæmpe har dog valgt nu at gøre comeback og som 64-årig stille op til regionsrådsvalget i Syddanmark, hvor han har levet hele sit voksne liv.

Se også: Derfor stoppede Villy: Hans hjerte strejker permanent

Se også: Villy: Jeg er lidt vemodig over, at det er slut

Se også: Lægerne sagde stop for Villy - trækker sig helt fra politik

Se også: Portræt: Søvndal vandt magten - men tabte vælgerne

Netop sundhedssystemet er et område, den populære politiker vil kaste sig ind i regionsrådsarbejdet, hvis han som ventet stormer ind i rådet, fortæller han til Altinget:

- Det område er noget af det allermest centrale i et velfærdssamfund. Jeg har jo lært sundhedsvæsnet at kende indefra de sidste tre år, hvor jeg og min familie fik en rigtig god behandling.

Ikke eneste optræden

Beslutningen om at blive regionsrådspolitiker bliver dog ikke den eneste gang, hvor danskerne de kommende måneder kan opleve den tidligere SF-formand.

Villy Søvndal optræder nemlig på den liste over tidligere ministre og embedsmænd, som Tibetkommissionen om få uger begynder at afhøre for deres rolle i konfiskeringen af flag fra og tilbageholdelsen demonstranter mod kinesiske toppolitikere på statsbesøg i Danmark i 2012 og 2013.

Pensionist-Villy afhøres om Tibet-skandale

Fra top til flop

Villy Søvndal nåede som SF-formand at opleve både den absolutte top og bund i dansk politik, da han sammen med Helle Thorning-Schmidt (S) og Margrethe Vestager (RV) i 2011 kunne danne SFRS-regeringen.

Desværre for SF blev tiden i regering dog præget af konstant uro, manglende indflydelse og en næsten uset intern opstand i baglandet mod det, der af mange old school-SF'ere blev oplevet som en for højreorienteret økonomisk politik.

Det hele endte med, at Villy Søvndal til manges overraskelse i september 2012 gik af som SF-formand kun et år efter de rødes magtovertagelse.

Villy Søvndal lykønsker Annette Vilhelmsen, som overraskende vandt SF-formandsskabet efter Villy Søvndal lige så overraskende havde valgt at gå af midt i regeringsdeltagelse og arbejdet som udenrigsminister. Foto: Tariq Mikkel Khan

Søvndals afgang som formand førte til et næsten-kollaps for SF efter et kampvalg mellem sundhedsminister Astrids Krag og det ukendte folketingsmedlem Annette Vilhelmsen, der endte med at vinde en overbevisende urafstemnings-sejr.

Vilhelmsen trak siden SF ud af regeringssamarbejdet, hvilket førte til faneflugt blandt Villy Søvndals gamle støtter i folketingsgruppen og partitoppen. Blandt andet smuttede Astrid Krag, Mattias Tesfaye, Thor Möger og Jesper Petersen - også kendt som 'børnebanden' - til Socialdemokraterne.

Vilhelmsens afløser blev i stedet Pia Olsen Dyhr, der stadig er leder af SF i dag.

Villy Søvndal annoncerer sit comeback på et pressemøde i Kolding senere i dag.